KOMISSION ASETUS (EY) N:o 2079/2004,
annettu 6 päivänä joulukuuta 2004,
perinteisten toimijoiden erityisiin viitemääriin ja ei-perinteisten toimijoiden erityismääriin sovellettavien mukautuskertoimien vahvistamisesta banaanien tuomiseksi uusiin jäsenvaltioihin lisämäärän rajoissa vuonna 2005
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon siirtymätoimenpiteistä banaanien yhteisöön tuonnin osalta Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen johdosta 29 päivänä lokakuuta 2004 annetun komission asetuksen (EY) N:o 1892/2004 (1) ja erityisesti sen 5 artiklan 4 kohdan ja 6 artiklan 5 kohdan,
sekä katsoo seuraavaa:
(1)
Asetuksessa (EY) N:o 1892/2004 vahvistetaan 460 000 tonniksi lisämäärä, joka on käytettävissä banaanien tuomiseksi uusiin jäsenvaltioihin vuonna 2005. Siitä 381 800 tonnia on osoitettu perinteisille toimijoille ja 78 200 tonnia ei-perinteisille toimijoille.
(2)
Edellä mainitun asetuksen 5 ja 6 artiklan mukaisesti olisi vahvistettava tarvittavat mukautuskertoimet, jotta toimivaltaiset kansalliset viranomaiset voisivat määrittää perinteisten toimijoiden erityiset viitemäärät ja ei-perinteisten toimijoiden erityismäärät vuodeksi 2005.
(3)
Kansallisten viranomaisten tiedonantojen mukaan perinteisten toimijoiden väliaikaisten erityisten viitemäärien yhteismäärä on 579 810,262 tonnia ja ei-perinteisten toimijoiden erityistä määrää koskevien hakemusten yhteismäärä on 365 777,714 tonnia.
(4)
Edellä mainitut mukautuskertoimet olisi sen vuoksi vahvistettava lisämäärän ja jäsenvaltioiden tiedonantojen perusteella. Jotta toimijat voisivat jättää todistushakemuksensa ajoissa, tämän asetuksen säännösten olisi tultava voimaan viipymättä,
ON ANTANUT TÄMÄN ASETUKSEN:
1 artikla
Banaanien tuomiseksi uusiin jäsenvaltioihin asetuksen (EY) N:o 1892/2004 3 artiklassa vahvistetun lisämäärän rajoissa vuonna 2005:
a)
kunkin perinteisen toimijan väliaikaiseen erityiseen viitemäärään sovellettava mainitun asetuksen 5 artiklan 4 kohdassa tarkoitettu korjauskerroin on 0,65849;
b)
kunkin ei-perinteisen toimijan erityismäärää koskevaan hakemukseen sovellettava mainitun asetuksen 6 artiklan 5 kohdassa tarkoitettu korjauskerroin on 0,21379.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2004.